Formaður samtakanna Trans Ísland segir að það valdi transfólki mikilli vanlíðan að þurfa að bíða mánuðum saman eftir því að komast að í hormónameðferð eða kynleiðréttingaraðgerð. Geðlæknir í transteymi Landspítalans, segir kórónuveirufaraldurinn og álag á innkirtladeild spitalans hafa lengt biðtíma en hann sé þó ekki mjög langur.
Þeim hefur fjölgað mjög, síðastliðin ár, sem nýta sér þjónustu transteymis Landspítalans. Um 60 manns á ári. Teymið sinnir greiningu og meðferð fullorðinna með kynama. Kynami er vanlíðan sprottin af því að upplifa kynvitund sína í andstöðu við líkamleg kyneinkenni. Það þarf enga tilvísun til að komast að hjá Transteyminu. Greining tekur venjulega um hálft ár og að því loknu tekur við hormónameðferð og ýmsar aðgerðir. Óttar Guðmundsson, geðlæknir í Transteymi Landspítalans, segir að nú þurfi fólk að bíða um tvo mánuði eftir hormónameðferð, ástæðan sé álag og undirmönnun á innkirtladeild spítalans.
Svo hefur náttúrulega verið í þessu COVID-veseni öllu, þá hefur öllum valkvæðum aðgerðum verið frestað sem þýðir að það hefur hlaðist upp biðlisti í þessar kynleiðréttandi aðgerðir.
Hann áætlar að um 20-30 bíði eftir því að komast í slíkar aðgerðir. Þetta íþyngi fólki, en kynleiðréttingarferlið sé tímafrekt í eðli sínu og snúi að fleiru en líkamlegum breytingum, því að skipta um nafn og lifa lífinu í nýju kynhlutverki, flestum létti við það að hefja ferlið, þá sé biðin eftir þjónustu styttri en hjá mörgum öðrum teymum spítalans og styttri en hjá sambærilegum teymum annars staðar á Norðurlöndunum.
Ugla Stefanía Kristjönudóttir Jónsdóttir, formaður samtakanna Trans Ísland, segir biðina valda transfólki vanlíðan og málið mikið rætt innan samtakanna.
Þó að þetta séu flokkaðar sem valkvæðar aðgerðir eru þær lífsnauðsynlegar fyrir transfólki því vanlíðanin sem fylgir því að geta ekki verið sátt í eigin líkama getur valdið því að fólk taki eigið líf. Fólk hefur kannski hefur beðið í mörg ár eftir því að taka ákvörðun um að byrja ferlið og það að allt sé bara stopp og þau viti ekkert hvenær þau komist í aðgerð, hafi engan tímaramma, það veldur ótrúlega mikilli vanlíðan.
Aukin bið eftir hormónameðferð og kynleiðréttingaraðgerðum veldur Transfólki mikilli vanlíðan að sögn formanns samtakanna Trans Íslands. Læknir í transteymi Landspítala segir biðtíma styttri en hjá öðrum teymum spítalans. 